Svetlana Tikanovskaya, leiðtogi stjórnarandstöðunnar í Hvíta-Rússlandi, segir stuðning Íslands við lýðræðisþróun þar í landi dýrmætan. Hún ræddi við Guðlaug Þór Þórðarson, utanríkisráðherra, í morgun. Hann er vonbetri um stöðuna í Hvíta-Rússlandi eftir fundinn en hann var fyrir hann.
Tikanovskaya er stödd hér á landi í boði utanríkisráðherra. Þau funduðu í utanríkisráðuneytinu í morgun. Í forsetakosningum í fyrra lýsti Alexander Lukasjenka yfir stórsigri - sem margir telja að hafi ekki unnist lögum samkvæmt. Fjöldi stjórnarandstæðinga hefur verið handtekinn og eins hafa margir neyðst til að flýja land, þar á meðal Tikanovskaya. Á blaðamannafundi í morgun sagði Guðlaugur Þór að hugrekki Tikanovskayu hefði ekki látið neinn ósnortinn. Hún þakkaði íslenskum stjórnvöldum fyrir stuðninginn.
No matter how far you are, and how small you are. When your policy is based on values so you really can do great things and you proved this towards Belarus.
Alveg sama hve langt er milli ríkjanna og hve lítið ríki er, þegar stefna þess er byggð á góðum gildum er hægt að fá ýmsu áorkað og það hafið þið sýnt í tilfelli Hvíta-Rússlands, sagði Tikanovskaya á blaðamannafundinum.
En hvernig metur Guðlaugur Þór stöðuna í Hvíta-Rússlandi?
Lýðræðisöflin hafa ekki gefist upp. Og þau kunna mjög að meta það og leggja mikið upp úr því að við sem búum við þessi réttindi höldum þessu á lofti og vekjum athygli á því. Þetta snýst ekki um að hafa afskipti af innanlandsmálum. Þetta snýst um það að fólk í Hvíta-Rússlandi fái að njóta sömu réttinda og okkur finnst vera sjálfsögð. Og ég er mun vonbetri eftir þennan fund, um að þessi mál geti þróast í rétta átt, heldur en fyrir hann.
Tikanovskaya kveðst vongóð um að hægt verði að snúa stöðunni í lýðræðisátt. Staðan í Hvíta-Rússlandi hafi verið mjög erfið.
People don´t feel safe, not in the streets, not in the houses, people can be kidnapped in their apartments in front of their children´s eyes and it is really awful but people are fighting undergroundly.
Fólk er hvergi öruggt, ekki á götum úti, ekki á heimilum sínum. Fólki er rænt heima hjá sér, fyrir framan börn sín og það er hræðilegt, sagði Tikanovskaya í morgun. Þó að minna sé um mótmæli á götum úti finni fólk annan farveg til að sýna andstöðu við stjórnvöld.